આ આખી ઘટનાને અંગ્રેજી ભાષામાં Problema of Plenty કહે છે. તમે કશું પણ લેવું હોય અને છતાં મોલમાં ચક્કર મારો તો તમને જરૂરી મુદ્દલ ન હોય છતાં બે પાંચ ચીજો ખરીદીને જ બહાર આવશો. તમે માત્ર એક સાબુ કે ચોકલેટ જ લેવાના ઈરાદાથી અંદર ગયા હો પણ પચાસ જાતની ચોકલેટ અને પચાસ જાતના સાબુ તમારી સામે નૃત્ય આદરી બેસે ત્યારે દેખીતી રીતે જ તમે ગૂંચવાઈ જવાના. તમને એમ થશે કે આનો સ્વાદ સારો છે, પેલાની ફ્લેવર સારી છે, આનો રંગ સારો છે તો આની સાઈઝ સારી છે. તમે તત્કાળ નિર્ણય નહિ કરી શકો અને પછી આમાંથી ખરેખર સારું શું છે એ નિર્ણય પર નહિ આવી શકવાને કારણે બેત્રણ સાબુ કે બેત્રણ ચોકલેટ લઈ લ્યો છે. એકને બદલે ત્રણ ખરીદ્યા પછી પણ તમે ઉત્તમ ખરીદી જ કરી છે એવો આત્મવિશ્વાસ કેળવી શકતા નથી. બહાર નીકળ્યા પછી પણ મનમાં કેટલીય વાર સુધી વિચારસંક્રમણ ચાલશે – આ રંગ ભલે લીધો પણ પેલો રંગ પણ કંઈ ખોટો નહોતો. આનો આકાર ગોળ છે પણ પેલો ષટ્‍કોણાકાર પણ ધ્યાન ખેંચે એવો હતો ઈત્યાદિ.